Perussuomalaisten tukisäätiön puheenjohtajan Raimo Vistbackan (ps) mukaan Laura Huhtasaaren valinta ensimmäiseksi varapuheenjohtajaksi oli viimeinen niitti Timo Soinille ja kumppaneille.

Laura Huhtasaari oli Iltalehden haastateltavana lauantaina perussuomalaisten puoluekokouksessa.

Perussuomalaisten ja sitä edeltäneen SMP:n kansanedustajana vuosina 1987-2011 toiminut Vistbacka sanoo, että Jussi Halla-ahon (ps) puheenjohtajavalinnan kanssa olisi voitu elää, mutta vanhan puheenjohtajiston kokema nöyryytys Jyväskylän puoluekokouksessa oli monelle puolueen jäsenelle liikaa. Perussuomalaisten puheenjohtajisto meni Halla-ahon ja kansanedustajien Laura Huhtasaaren, Teuvo Hakkaraisen ja Juho Eerolan valintojen myötä kerralla uusiksi.

- Huhtasaaren valinta paljasti koko kuvion. Jos puolueen ja puolueen ulkopuolisten arvostama ministeri ja puolueen ensimmäinen varapuheenjohtaja ( Jussi Niinistö) häviää äänestyksessä, niin silloin olisi sama, vaikka peli vihellettäisiin henkilövalintojen osalta heti poikki, Vistbacka sanoo.

Vistbackan mukaan lauantain tapahtumat olivat aistittavissa puoluekokouspaikalla jo perjantaina. Halla-ahon kannattajia ei näkynyt Vistbackan mukaan mailla eikä halmeilla.

- Kävimme vaimoni kanssa kokouspaikalla ja siellä oli Maikkarin porukka kameramiehen kanssa. Sanoivat pyörineensä siellä kaksi tuntia, mutta eivät olleet vielä tavanneet ainuttakaan Halla-ahon kannattajaa, Vistbacka sanoo.

Vistbackan käsityksen mukaan puolueen kannalta tärkeistä puheenjohtaja- ja varapuheenjohtajaäänestyksistä oli sovittu etukäteen " jossakin somessa " .

- Se kävi puoluekokouksen viimeisen äänestyksen yhteydessä hyvin selväksi, Vistbacka sanoo.

Vistbackan mukaan sunnuntain äänestyksessä, jossa käsiteltiin Halla-ahon johdolla puoluevaltuuston kokoonpanoa, kiikutettiin kokouslavalle lista, jonka ilmoitettiin olevan " Suomen Sisun lista " . Niin sanottu B-lista ei kuitenkaan mennyt läpi.

- Minun mielestäni tämä (lista) paljasti sen koko systeemin. Täytyy onnitella sitä porukkaa, joka vuoden ajan ahersi tämän eteen. Hyvin suunniteltu, Vistbacka sanoo Halla-ahon taustajoukkoihin viitaten.

Timo Soini johti perussuomalaisia vuodesta 1997. Raimo Vistbacka toimi perussuomalaisten ensimmäisenä puheenjohtajana vuosina 1995-1997.

Jotain kytee pinnan alla

Vistbackan mukaan hän ei keskustellut hyvän ystävänsä Timo Soinin tai muiden perussuomalaisten kanssa uudesta eduskuntaryhmästä ennen Jyväskylän puoluekokousta. Puoluekokouksen jälkeen Vistbacka sai " muutaman puhelun " .

- Sen voin myöntää, että minua informoitiin aavistuksen verran, että jonkinlaista tunnustelua tehdään ja odotetaan uuden puheenjohtajan kantoja, Vistbacka sanoo.

Vistbackan mukaan perussuomalaisten lähes täydellinen hajoaminen ei tullut hänelle yllätyksenä. Puolueen sisäiset jännitteet ja jakautuminen soinilaisiin, terholaisiin ja halla-aholaisiin ovat olleet jo kauan tiedossa.

- Edellisen puoluekokouksen kolmannen varapuheenjohtajan vaalissa kukaan ei tuntenut Sebastian Tynkkystä ja hänet valittiin kaikkien yllätykseksi. Se osoitti sen, että jotain kytee pinnan alla, Vistbacka sanoo.

Halla-ahon takana Jyväskylän puoluekokouksessa istunut Tynkkynen pomppasi lauantain puheenjohtajavaalin ratkettua ilmaan ja tuuletti villisti Halla-ahon murskavoittoa. Tämä ei jäänyt keneltäkään huomaamatta.

- Henkilökohtainen näkemykseni on, että Halla-ahon kanssa olisi voitu pärjätä, mutta ei tämän nelikon. Tilanne olisi aivan toinen, jos vanhan liiton henkilöille olisi annettu jotain. Ahneudella oli tällä kertaa tällainen loppu, Vistbacka sanoo.

Perussuomalaisten tukisäätiötä johtavan Vistbackan mukaan uusi eduskuntaryhmä ei ole toistaiseksi anonut säätiöltä minkäänlaista tukea eikä asiasta ole keskusteltu sen enempää säätiön hallituksessa.

- Käsitykseni on 24 eduskuntavuoden jälkeen, että noin suuri ryhmä pärjää eduskuntaryhmille annettavilla rahoilla kohtuullisen hyvin. Se porukka ei tarvitse mitään säätiön rahoja, Vistbacka sanoo.